Chinese man wat polisie ‘beledig’, lank aangehouFoto ter illustrasie. (Argieffoto: ANA) ŉ Man van China is dae lank deur die polisie aangehou nadat hy ŉ foto op ŉ sosialemediagroep gedeel het wat glo die polisie beledig het. Die man, wat slegs as Li geïdentifiseer is, het nege dae in die selle deurgebring terwyl die polisie hom herhaaldelik oor die foto ondervra het, berig CNN. Li het na bewering ŉ foto van ŉ hond in ŉ polisiehoed op die Chinese sosialemediaplatform WeChat gedeel. Die hond hou ŉ kenteken vas en wys na die kamera. Dié foto word glo algemeen gebruik met verskillende variasies wat soms ŉ kat of ŉ tekenprentkarakter in die polisiehoed uitbeeld. Die foto is verlede maand op ŉ groep van 330 mense gedeel wat kla oor die plaaslike Covid-19-voorkomings- en beheermaatreëls. Die plaaslike polisie in die stad Qingtongxia, in die Ningxia-streek, het kort daarna ŉ anonieme wenk oor die foto ontvang wat beweer dat Li doelbewus die “beeld van die polisie beledig” het. Die polisie het ŉ ondersoek van stapel gestuur en Li na die polisiestasie ontbied. Li is glo menigmaal ondervra. Nadat hy nege dae lank aangehou is, het hy erken dat hy die polisie beledig het. Die omstrede foto. (Foto: CNN) Sedert die voorval het talle mense Li se straf gekritiseer. Hulle voer aan dat die gebruik van ŉ internetgrappie beswaarlik genoeg rede is om dae lank deur die polisie aangehou te word. Die polisie is egter oortuig dat sy optrede moeilikheid gestook het en dat nege dae lange aanhouding voldoende straf daarvoor is. China handhaaf ŉ streng koronavirusbeleid wat daartoe gelei het dat owerhede noodmaatreëls moes instel in ŉ poging om die verspreiding van die virus te bekamp. Talle inwoners is egter vies oor dié maatreëls en het hulle tot sosiale media gewend om hul ontevredenheid uit te spreek. CNN het voorheen berig dat twee inwoners ook aangehou is toe hulle probeer het om oor die heinings van hul ingeperkte gemeenskap te klim. Die buurt was glo ŉ tyd lank ingeperk om die verspreiding van die virus te bekamp. Volgens die plaaslike polisie is dade van dié aard onwettig en word dit glad nie geduld nie.